РЕШЕНИЕ НА КОМИСИЯТА
от 8 септември 2008 година
за даване право на държавите-членки да удължават временните разрешения, издадени за новите активни вещества флуопиколид и пиноксаден
(нотифицирано под номер C(2008) 4732)
(текст от значение за ЕИП)
(2008/724/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, четвърта алинея от нея,
като има предвид, че:
(1)
В съответствие с член 6, параграф 2 от Директива 91/414/ЕИО през май 2004 г. Обединеното кралство получи заявление от Bayer CropScience за включването на активното вещество флуопиколид в приложение I към Директива 91/414/ЕИО. С Решение 2005/778/ЕО на Комисията (2) се потвърждава, че досието е пълно и може да се приеме, че принципно удовлетворява изискванията за данни и информация от приложения II и III към посочената директива.
(2)
През март 2004 г. Обединеното кралство получи заявление от Syngenta Ltd относно пиноксаден. С Решение 2005/459/ЕО на Комисията (3) се потвърждава, че досието е пълно и може да се приеме, че принципно удовлетворява изискванията за данни и информация от приложения II и III към посочената директива.
(3)
Необходимо беше да се потвърди пълнотата на досиетата, за да бъдат подробно разгледани и за да се даде възможност на държавите-членки да издават временни разрешения за период до три години за продукти за растителна защита, съдържащи разглежданите активни вещества, при спазване на условията, определени в член 8, параграф 1 от Директива 91/414/ЕИО, и по-специално - условието за подробна оценка на активните вещества и на продукта за растителна защита, като се имат предвид определените в посочената директива изисквания.
(4)
За посочените активни вещества е направена оценка на въздействието им върху здравето на хората и върху околната среда в съответствие с разпоредбите на член 6, параграфи 2 и 4 от Директива 91/414/ЕИО, за употребите, предложени от заявителите. Докладващата държава-членка представи на Комисията проектите на докладите за оценка на 12 декември 2005 г. (флуопиколид) и на 30 ноември 2005 г. (пиноксаден).
(5)
След представянето на проектите на докладите за оценка от докладващата държава-членка беше сметнато за необходимо да се изиска допълнителна информация от заявителя, а докладващата държава-членка да анализира тази информация и да представи своята оценка. Затова понастоящем все още тече проучването на досиетата и няма да е възможно оценката да бъде завършена в сроковете, предвидени в Директива 91/414/ЕИО.
(6)
Тъй като досега оценката не дава непосредствени причини за безпокойство, е уместно да се позволи на държавите-членки да продължат временните разрешения, издадени за продукти за растителна защита, съдържащи разглежданите активни вещества, за срок от 24 месеца в съответствие с разпоредбите на член 8 от Директива 91/414/ЕИО, за да може да продължи проучването на досиетата. Очаква се оценката и процесът на вземане на решение относно евентуалното включване на флуопиколид и пиноксаден в приложение I да приключат в рамките на 24 месеца.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки могат да продължат временните разрешения за продукти за растителна защита, съдържащи флуопиколид и пиноксаден, за период не повече от 24 месеца от датата на приемането на настоящото решение.
Член 2
Адресати на настоящото решение са държавите-членки.
Съставено в Брюксел на 8 септември 2008 година.